Польшэм къыщыхожаныкI
Атлетикэ хьэлъэ
Къэбэрдей-Балъкъэрым щыщ штангист Богатырёв Таулан домбеякъ медалыр къыщихьащ Польшэм щекIуэкIа ныбжьыщIэхэм я зэхьэзэхуэм. АбыкIэ хъыбар къыдигъэщIащ КъБР-м атлетикэ хьэлъэмкIэ и командэ къыхэхам и тренер нэхъыжь Шэкэм Михаил.

Цеханув къалэм щызэхэта зэпеуэм утыкум къыщихьащ Къэбэрдей-Балъкъэрым щыщ штангисти 3. Псори зэхэту двоеборьемкIэ килограмм 239-рэ (107/132) къэзыIэта Богатырёвыр килограмм 73-рэ зи хьэлъагъхэм я деж ещанэ щыхъуащ.
Фигу къэдгъэкIыжынщи, Польшэм щыIа НыбжьыщIэхэм атлетикэ хьэлъэмкIэ и зэхьэзэхуэм и япэ махуэм Къэбэрдей-Балъкъэрым икIахэм медалитI къыщахьащ. Къапщтэмэ, ди лъахэгъу Скрипко Аланэ тIэу бгъэдыхьэгъуэм килограмми 181-рэ (80/101) къиIэтащ. Ар ирикъуащ килограмм 64-м нэс зи хьэлъагъхэм я зэпеуэм щытекIуэн папщIэ.
Гулиев Тамерлан Урысей Федерацэм и командэ къыхэхам къыхуихьащ домбеякъ медалыр. Абы двоеборьем килограмм 261-рэ (117/144) къыщиIэтащ.

Къэхъун Бэч.
